CELEX: 32013R0398
Language: lt
Date: 2013-04-30 00:00:00
Title: 2013 m. balandžio 30 d. Komisijos įgyvendinimo reglamentas (ES) Nr. 398/2013, kuriuo iš dalies keičiamas Reglamentas (EB) Nr. 883/2006, nustatantis išsamias Tarybos reglamento (EB) Nr. 1290/2005 taikymo taisykles dėl mokėjimo agentūrų apskaitos tvarkymo, išlaidų ir įplaukų deklaravimo ir išlaidų kompensavimo iš EŽŪGF ir EŽŪFKP sąlygų

1.5.2013   
            
            
               LT
            
            
               Europos Sąjungos oficialusis leidinys
            
            
               L 120/9
            
         KOMISIJOS ĮGYVENDINIMO REGLAMENTAS (ES) Nr. 398/2013
   2013 m. balandžio 30 d.
   kuriuo iš dalies keičiamas Reglamentas (EB) Nr. 883/2006, nustatantis išsamias Tarybos reglamento (EB) Nr. 1290/2005 taikymo taisykles dėl mokėjimo agentūrų apskaitos tvarkymo, išlaidų ir įplaukų deklaravimo ir išlaidų kompensavimo iš EŽŪGF ir EŽŪFKP sąlygų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 42 straipsnį,
   kadangi:
   
               (1)
            
            
               Komisijos reglamente (EB) Nr. 883/2006 (2) nustatomi tam tikri specialūs reikalavimai ir taisyklės, inter alia, dėl mokėjimo agentūrų apskaitos tvarkymo, išlaidų deklaravimo bei pajamų ir Komisijos užtikrinamo išlaidų kompensavimo pagal Reglamentą (EB) Nr. 1290/2005;
            
         
               (2)
            
            
               Reglamento (EB) Nr. 1290/2005 26 straipsnio 5 dalyje numatyta, kad Komisija tarpines išmokas turi išmokėti per 45 dienas nuo išlaidų deklaracijos, atitinkančios šio straipsnio 3 dalyje nustatytus reikalavimus, užregistravimo;
            
         
               (3)
            
            
               pagal Reglamento (EB) Nr. 883/2006 16 straipsnio 4 dalį, jei dėl išlaidų deklaracijoje aptiktų neatitikimų, skirtingų išaiškinimų arba nenuoseklumo Komisija valstybės narės paprašo papildomos informacijos, ji gali sustabdyti Reglamento (EB) Nr. 1290/2005 26 straipsnio 5 dalyje nustatytą visos mokėjimo paraiškoje nurodytos sumos arba jos dalies išmokėjimo terminą iki kito laikotarpio išlaidų deklaracijos pateikimo;
            
         
               (4)
            
            
               siekiant užtikrinti, kad Sąjungos lėšos būtų naudojamos pagal taikytinas taisykles, 2012 m. spalio 25 d. Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), 59 straipsnio 6 dalyje numatyta, kad Komisija gali sustabdyti išmokėjimo terminą arba sustabdyti išmokėjimą, jei tai numatyta konkretiems sektoriams taikomose taisyklėse;
            
         
               (5)
            
            
               pagal Reglamento (EB) Nr. 1290/2005 9 straipsnio 2 dalį Komisija turi tikrinti, ar valstybėse narėse yra sukurtos ir tinkamai veikia valdymo ir kontrolės sistemos, ir sumažinti tarpines išmokas arba sustabdyti jų išmokėjimą, ypač jei tos sistemos veikia nesklandžiai. Be to, pagal to reglamento 27 ir 27a straipsnius Komisija gali tarpines išmokas sumažinti arba sustabdyti jų išmokėjimą, jei valstybė narė jai paprašius nepateikia tinkamos papildomos informacijos;
            
         
               (6)
            
            
               siekiant apsaugoti su Europos žemės ūkio garantijų fondu ir Europos žemės ūkio fondu kaimo plėtrai susijusius Sąjungos finansinius interesus, tikslinga padidinti Reglamento (EB) Nr. 883/2006 16 straipsnio 4 dalyje numatytų atvejų, kuriais gali būti sustabdytas tarpinių išmokų išmokėjimo terminas, skaičių, kad taip pat būtų įtraukti atvejai, kai iš Komisijai pateiktos informacijos matyti, kad esama su mokėjimo paraiška susijusių pažeidimų arba valstybės narės valdymo ir kontrolės sistemos veikimo trūkumų;
            
         
               (7)
            
            
               todėl Reglamentas (EB) Nr. 883/2006 turėtų būti atitinkamai iš dalies pakeistas;
            
         
               (8)
            
            
               Žemės ūkio fondų komitetas iki pirmininko nustatyto termino nuomonės nepateikė,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 883/2006 16 straipsnio 4 dalis pakeičiama taip:
   
      „4.   Tai atvejais, kai dėl atskaitinio laikotarpio išlaidų deklaracijose nustatytų neatitikimų, skirtingų išaiškinimų arba nenuoseklumo, atsiradusių visų pirma dėl to, kad nebuvo pateikta pagal Reglamentą (EB) Nr. 1698/2005 ir jo įgyvendinimo taisykles reikalaujama informacija, arba dėl įrodymų, kad į išlaidų deklaraciją įtrauktos išlaidos yra susijusios su didelių finansinių pasekmių turinčiais pažeidimais arba kad esama kaimo plėtros valdymo ir kontrolės sistemos trūkumų, reikia papildomų patikrinimų, atitinkama valstybė narė Komisijai paprašius per prašyme nurodytą laikotarpį, nustatytą atsižvelgiant į problemos mąstą, pateikia papildomos informacijos. Ta papildoma informacija yra teikiama naudojant šio reglamento 15 straipsnio antroje pastraipoje numatytą saugią keitimosi informacija sistemą.
      Reglamento (EB) Nr. 1290/2005 26 straipsnio 5 dalyje nustatytas visos mokėjimo paraiškoje nurodytos sumos arba jos dalies išmokėjimo terminas gali būti sustabdytas nuo prašymo pateikti daugiau informacijos išsiuntimo datos iki paprašytos informacijos gavimo, bet ne vėliau kaip iki kito laikotarpio išlaidų deklaracijos pateikimo.
      Jei atitinkama valstybė narė per papildomos informacijos pateikimo prašyme nustatytą laikotarpį į tą prašymą neatsiliepia, jei jos atsakymas laikomas netinkamu arba jei iš jo matyti, kad nebuvo laikomasi taikytinų taisyklių arba kad Sąjungos lėšos buvo naudojamos netinkamai, Komisija gali pagal Reglamento (EB) Nr. 1290/2005 27 straipsnio 3 dalį sustabdyti išmokų išmokėjimą arba jas sumažinti.“
   
   2 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. balandžio 30 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 209, 2005 8 11, p. 1.
   
      (2)  OL L 171, 2006 6 23, p. 1.
   
      (3)  OL L 298, 2012 10 26, p. 1.